《百宜娇》
清代·袁绶

剪柳风柔，养花雨细，催就几番春讯。弹指流光，惊心往事，早是踏青期近。

秋千倦倚，恰镇日、慵翻唐韵。试轻衫、重又装棉，馀寒无奈犹蕴。

芳径里、落红成阵。日影转回廊，绿窗人困。燕蹴帘钩，莺啼栏曲，不管愁萦方寸。

深深院宇，乍梦觉、绣屏香烬。恁新来、瘦减桃花，钏环宽褪。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。